Tunnilin verður 10,9 km langur. Lægsta punkt er 155 metrar undir havbotninum og eins og í Eysturoyartunlinum verður mesta hallið 5 prosent. Sandoyartunnilin kemur upp í Traðardali millum Skopun og Sand, og streymoyarmegin kemur hann upp á Gomlurætt. Ferðingin millum Streymoynna og Sandoynna verður munandi stytt, men størsti fyrimunurin er, at fólk kunnu koma til og frá nær tað skal vera alt samdøgrið. Jarðfrøðiligar undankanningar eru gjørdar og projekteringin byrjar á heysti 2016. Arbeiðið at gera Sandoyartunnilin verður bjóðað út samstundis sum arbeiðið at gera Eysturoyartunnilin verður boðið út. Eftir tíðarætlanini byrjar arbeiðið at gera Sandoyartunnilin í seinasta lagi 2018.